“กรมอุตุ” เตือนภาคใต้ฝนตกหนัก “อันดามัน-อ่าวไทย” คลื่นสูง 2-3 เมตร
กรมอุตุนิยมวิทยา เผยภาคใต้ฝนตกหนักต่อเนื่อง ระวังน้ำท่วมฉับพลันและน้ำป่าไหลหลาก ทะเลอันดามันคลื่นสูง 2-3 เมตร ส่วนประเทศไทยตอนบนฝนลดลง-อากาศเย็น
กรมอุตุนิยมวิทยา เผยภาคใต้ฝนตกหนักต่อเนื่อง ระวังน้ำท่วมฉับพลันและน้ำป่าไหลหลาก ทะเลอันดามันคลื่นสูง 2-3 เมตร ส่วนประเทศไทยตอนบนฝนลดลง-อากาศเย็น
23 ต.ค. 2565

กรมอุตุนิยมวิทยา รายงานลักษณะอากาศทั่วไป ระบุว่า ร่องมรสุมพาดผ่านภาคใต้ตอนกลาง ประกอบกับยังคงมีลมตะวันออกพัดปกคลุมอ่าวไทย และภาคใต้ ในขณะที่ลมตะวันตกเฉียงใต้ที่พัดปกคลุมทะเลอันดามันตอนบนมีกำลังอ่อนลง ทำให้ภาคใต้ยังคงมีฝนตกต่อเนื่อง และมีฝนตกหนักบางแห่ง ขอให้ประชาชนในบริเวณดังกล่าวระวังอันตรายจากฝนตกหนักและฝนที่ตกสะสม ซึ่งอาจทำให้เกิดน้ำท่วมฉับพลันและน้ำป่าไหลหลาก โดยเฉพาะพื้นที่ลาดเชิงเขาใกล้ทางน้ำไหลผ่านและพื้นที่ลุ่มไว้ด้วย
ส่วนคลื่นลมบริเวณทะเลอันดามันและอ่าวไทย มีกำลังอ่อนลง โดยทะเลอันดามันมีคลื่นสูง 1-2 เมตร บริเวณที่มีฝนฟ้าคะนองคลื่นสูงมากกว่า 2 เมตร ส่วนอ่าวไทยมีคลื่นสูงประมาณ 1 เมตร บริเวณที่มีฝนฟ้าคะนองคลื่นสูงมากกว่า 1 เมตร ขอให้ชาวเรือเดินเรือด้วยความระมัดระวัง และหลีกเลี่ยงการเดินเรือบริเวณที่มีฝนฟ้าคะนองในระยะนี้ไว้ด้วย
สำหรับบริเวณความกดอากาศสูงหรือมวลอากาศเย็นจากประเทศจีน ยังคงปกคลุมประเทศไทยตอนบนและทะเลจีนใต้ ประกอบกับลมตะวันออกที่พัดปกคลุมภาคตะวันออกเฉียงเหนือตอนล่าง ภาคกลางตอนล่าง รวมทั้งกรุงเทพมหานครและปริมณฑล และภาคตะวันออกเริ่มมีกำลังอ่อนลง ทำให้ประเทศไทยตอนบนมีฝนลดลง แต่ยังคงมีฝนฟ้าคะนองบางแห่ง โดยมีอากาศเย็นกับมีหมอกบางในตอนเช้า ขอให้ประชาชนดูแลสุขภาพ เนื่องจากสภาพอากาศที่เปลี่ยนแปลงในระยะนี้ไว้ด้วย